Opregte Karoo-kêrel is opsoek na sy trouvrou | Graaff-Reinet Advertiser
Opregte Karoo-kêrel is opsoek na sy trouvrou
Editor Paula-Ann Smit | Saturday, 02 November 2019, 07:59
Albert Myburgh (29) is op sy gelukkigste in die Karoo. Al wat kort is sy trouvrou.
KAROO NUUS - Albert Myburgh (29), 'n merino- en wildboer van duskant Noupoort, is lief vir die Karoo. Sy ideale afspraak is 'n kersligete in die veld, "onder die donker maan en die Karoo-sterre."
Maar die naaste dorp aan Myburgh is sowat 30 km ver; geleenthede om metgeselle vir hierdie afsprake te ontmoet is min. Om sy kans vir ware liefde te verbeter het Myburgh ingeskryf vir die 12de reeks van die gewilde TV-program Boer Soek 'n Vrou.
Hy het nie genoeg briewe van moontlike pasmaats ontvang om op die reeks te verskyn nie, maar hieroor is Myburgh nie spyt nie. "Alles gebeur soos dit moet gebeur."
Volgens Myburgh het hy wel verskeie oulike briewe ontvang, en het hy reeds met van die skrywers kontak gemaak. "Die meisies het regtig moeite gedoen, ek kan nie net een brief kies wat uitgestaan het nie."
Vroue het, onder andere, ook vir hom wyn gestuur. Myburgh deel dat sy hart wel nou net by een meisie is, maar oor dié verhouding wil hy nie nou meer verklap nie. En waarheen sal hy hierdie spesiale vriendin neem vir 'n afspraak? 'n Kersligete in die Karoo, natuurlik.